Snakket fisk og trål etter milliardavtale
ARTIKKELEN ER OVER 12 ÅR GAMMEL - Han forsvant før vi ble ferdige med å stille spørsmål. Det ble nevnt at han hadde «andre viktige gjøremål», sier en av journalistene som var til stede under den «historiske» pressekonferansen som på kort varsel var tillyst i Næringsdepartementet klokken 08.00 fredag morgen. En halv time etter pratet han fag med kolleger på brygga. Få minutter før ble det kunngjort at staten blar opp 4,8 milliarder kroner og går inn på eiersiden i Aker Kværner sammen med Saab og den svenske Wallenberg-familien. Samtidig forplikter Kjell Inge Røkke seg til minst ti års eierskap i industrigiganten. Ekte fiskersjel - Først signerte han avtalen. Så var han her nede og snakket fisk og trål. I bare blådressen, sier Røkkes fiskerkollega, Harald Kristoffersen, til NTB. Kristoffersen er skipper på fiskebåten «Helene» og leder av Indre Oslofjord Fiskerlag. Han har mye å snakke med Røkke om. Et av de aktuelle temaer er det planlagte «fisketorget» på brygga kloss ved Aker Brygge. Andre nærliggende temaer er trålredskap og Oslofjordens beskaffenhet etter mudderarbeidet i Bjørvika. Etter planene skal det nye fisketorget stå klar for turistsesongen neste år, med fiskematrestaurant og direktesalg fra båt. Om nødvendig delfinansiert med Røkke-kroner. - Det som imponerer meg er hans interesse for fiske. Han er genuint opptatt av det han driver med som nyetablert fisker i Oslofjorden, og han gir et viktig bidrag til å rette oppmerksomheten på fisk og fiskerinæringen i Norge som helhet. Vi er tross alt en gammel fiskerinasjon som snart eksporterer fisk for 30 milliarder kroner i året, sier Kristoffersen. Trålhavari og vannprøver Denne uken måtte selv Røkke melde pass på rekefeltet. Normalt går han ut med tråleren «Trygg» tirsdag, tråler onsdag og lander fangsten for salg ved Rådhusbrygga torsdag morgen. Han landet sin første rekefangst 16. mai, men det gikk ikke helt som planlagt denne uken. - Han hektet seg opp i noe skrot på bunnen og fikk revne i trålen, men jeg regner med at han er i sving igjen i neste uke. Da bør trålen være reparert, sier Kristoffersen, som selv fikk en trål ødelagt på fiskefeltet denne uken - han fikk en avkappet båtmast i maskene. Røkkes trålhavari skjedde tilfeldigvis på en tur han hadde Havforskningsinstituttet om bord. På anmodning fra rederen selv skulle de ta prøver av fangsten for blant annet å sjekke om mudderdumping i Bunnefjorden hadde negative virkninger på forholdene lenger ut i Oslofjorden, slik mange har fryktet. - Jeg antar at det blir tatt prøver i neste uke, sier fiskerlagsleder Kristoffersen til NTB.
Kjell Inge Røkke er ikke akkurat som alle andre næringslivstopper. Umiddelbart etter kunngjøring om en oppsiktsvekkende industriavtale, dukket han fredag morgen opp i blådress på Rådhuskaia i Oslo for å prate fisk med fiskerkolleger.